Video: Op, op, op in die lug met 52 ballonneSkermgreep uit die video Waaghals David Blaine het Woensdag sy jongste toertjie uitgevoer: byna 7 600 m in die lug in op in Arizona terwyl hy aan slegs ŉ paar groot ballonne hang. Hy het met ŉ valskerm veilig teruggekeer grond toe. “Dis soos toorkuns – dit voel of ek in die lug dryf,” het Blaine op die radio aan sy span op die grond gesê. Die 47-jarige Blaine is bekend daarvoor dat hy waaghalsige toertjies uitvoer. ŉ Video van die geleentheid, wat Blaine “Ascension” noem, is op YouTube gedeel en kykers kon regstreeks inskakel. YouTube het gesê die video het ŉ nuwe rekord opgestel as een van die regstreekse video’s met die meeste kykers – meer as 770 000 persone. Hy het by ŉ landingstrook in Page, Arizona opgestyg met die 52 ballonne. Hy het geleidelik klein gewiggies laat val om sy stygtempo te versnel. Hy het ook ŉ suurstofmasker gedra toe hy sowat 24 900 voet (byna 7 600 m) genader het – dieselfde hoogte as wat meeste kommersiële vliegtuie vlieg. Hy het hom in ŉ stadium van die tros ballonne losgemaak en vir sowat 30 sekondes gevryval voor hy sy valskerm oopgemaak het om terug te keer aarde toe. “Wow, dit was ongelooflik,” het Blaine oor die radio geskree toe hy geland het. Hy het twee jaar lank vir die voorval voorberei, insluitend om sy vlieglisensie te kry. Blaine het homself al vantevore in ŉ visbak toegesluit, hy het vir twee dae lank in ŉ blok ys vasgesit in Times Square en het 35 uur lank op ŉ dun, hoë pilaar in New York gestaan. Woensdag se toertjie het slegs 30 minute lank geduur.